РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/179-22

01. децембар 2022. године

Б е о г р а д

ЗАПИСНИК

СА 14. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 01. ДЕЦЕМБРА 2022. ГОДИНЕ

 Седница је почела у 13,00 часова.

 Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

 Седници су присуствовали чланови Одбора: Сандра Божић, Верољуб Матић, Угљеша Мрдић, Александар Марковић, Александар Мирковић, Ђорђе Комленски, Ана Миљанић, Дуња Симоновић Братић, Јанко Веселиновић, Мирослав Алексић и Драгана Ракић.

Седници су присуствовали заменици чланова Одбора: Зоран Стојановић, заменик члана Војислава Михаиловића, Срђан Миливојевић, заменик члана Драгане Ракић, Војислав Вујић, заменик члана Животе Старчевића и Радмила Васић, заменик члана Бошка Обрадовића.

Седници нису присуствовали чланови Одбора: Војислав Михаиловић, Сања Марић, Живота Старчевић и Бошко Обрадовић.

Седници јеј присуствовала и Бојана Букумировић, народни посланик.

Председник Одбора је на основу члана 82, члана 92. став 2, члана 192. ст. 2. и 3. и члана 193. Пословника Народне скупштине, поднео предлог да Одбор обави заједнички јединствени претрес о обавештењима генералног секретара о мерама одржавања реда које су изречене народним посланицима на Првој седници Другог редовног заседања Народне скупштине у 2022. години, на Другој посебној седници Народне скупштине у Тринаестом сазиву и на Другој седници Другог редовног заседања у 2022. години. Појаснио је да се предлог односи на тачке 4, 5, 6 и 7. предложеног дневног реда.

На предлог председника, Одбор је већином гласова прихватио предлог за спајање расправе.

Сходно члану 93. став 3. Пословника Народне скупштине, Одбор је, на предлог председника, већином гласова утврдио дневни ред 14. седнице у целини:

ДНЕВНИ РЕД:

 - Усвајање записника са 12. и 13. седнице Одбора,

 1. Разматрање Решења Републичке изборне комисије о додели мандата народног посланика ради попуне упражњеног посланичког места у Народној скупштини (03 број 013-2446/22 од 10. новембра 2022. године);

 2. Разматрање оставки које су на функцију народног посланика поднеле Маја Мачужић Пузић (01 број: 118-2463/22 од 14. новембра 2022. године), Сања Марић (01 број: 118-2483/22 од 16. новембра 2022. године) и Ивана Поповић (01 број: 118-2609/22 од 28. новембра 2022. године);

 3. Разматрање Захтева Данице Грујичић, министра здравља, за прибављање сагласности за обављање другог посла (21 број: 02-2559/22 од 22. новембра 2022. године);

 4. Разматрање Обавештења генералног секретара Народне скупштине о изрицању мере одржавања реда на Првој седници Другог редовног заседања Народне скупштине у 2022. години, одржаној 21. октобра 2022. године (21 број 120-2194/22 од 24. октобра 2022. године);

 5. Разматрање Обавештења генералног секретара Народне скупштине о изрицању мере одржавања реда на Другој посебној седници Народне скупштине у Тринаестом сазиву, одржаној 25. октобра 2022. године (21 број 120-2219/22 од 26. октобра 2022. године);

 6. Разматрање Обавештења генералног секретара Народне скупштине о изрицању мере одржавања реда на Другој седници Другог редовног заседања у 2022. години, одржаној 7. новембра 2022. године (21 број: 120-2468/22 од 15. новембра 2022. године);

 7. Разматрање Обавештења генералног секретара Народне скупштине о изрицању мере одржавања реда на Другој седници Другог редовног заседања у 2022. години, одржаној 8. новембра 2022. године (21 број: 120-2470/22 од 15. новембра 2022. године).

Пре преласка на рад по утврђеном дневном реду, Одбор је већином гласова усвојио записнике са 12. и 13. седнице Oдбора, без примедаба.

**Прва тачка дневног реда:** Разматрање Решења Републичке изборне комисије о додели мандата народног посланика ради попуне упражњеног посланичког места у Народној скупштини

Председник је упознао чланове Одбора да је достављено Решење Републичке изборне комисије о додели мандата Браниславу Јосифовићу, кандидату са Изборне листе ''АЛЕКСАНДАР ВУЧИЋ - Заједно можемо све'' и Уверење о избору именованог за народног посланика. Подсетио је да је Одбор, у складу са одредбама члана 199. Пословника, овлашћен да изврши увид у Решење Републичке изборне комисије и Уверење о избору народног посланика, ради утврђивања истоветности података.

Дискусије није било.

Одбор је, на предлог председника, једногласно усвојио и Народној скупштини поднео следећи

И З В Е Ш Т А Ј

 Одбор је констатовао да је престанком мандата народном посланику Марку Кешељу, изабраном са Изборне листе ''АЛЕКСАНДАР ВУЧИЋ - ЗАЈЕДНО МОЖЕМО СВЕ'', oсталo упражњенo посланичкo места у Народној скупштини, у складу са одредбом члана 131. Закона о избору народних посланика.

 Када народном посланику мандат престане пре него што се потврде мандати за две трећине народних посланика из наредног сазива, мандат се додељује кандидату са изборне листе на начин утврђен у чл. 134. и 135. Закона о избору народних посланика.

Одбор је, поступајући у складу са одредбама члана 199. Пословника Пословника Народне скупштине, извршио увид у Решење Републичке изборне комисије и Уверењe о избору народнoг посланика Бранислава Јосифовића, изабраног са Изборне листе ''АЛЕКСАНДАР ВУЧИЋ - ЗАЈЕДНО МОЖЕМО СВЕ'', и утврдио да су подаци о избору народног посланика истоветни са подацима из Решења Републичке изборне комисије, чиме су се стекли услови за потврђивање мандата именованом народном посланику.

Одбор предлаже да Народна скупштина одмах по пријему овог извештаја, констатује потврђивање мандата новоизабраном народном посланику Браниславу Јосифовићу.

 За известиоца Одбора на седници Народне скупштине одређен је Миленко Јованов, председник Одбора.

 **Друга тачка дневног реда:** Разматрање оставки које су на функцију народног посланика поднеле Маја Мачужић Пузић, Сања Марић и Ивана Поповић

Председник је констатовао да су оставке Маје Мачужић Пузић, Сање Марић и Иване Поповић, складу са Законом о избору народних посланика и Пословником, оверене код надлежног државног органа и у законском року предате на писарницу Народне скупштине.

У дискусији су учествовали Драгана Ракић и Миленко Јованов.

Драгана Ракић је упитала да ли је народни посланик Жика Бујуклић поднео оставку, имајући у виду одлуке Агенције за спречавање корупције и Већа Агенције, да је именовани у сукобу интереса. Председник Одбора је појаснио да има сазнања да је именовани народни посланик, поводом коначне одлуке Већа Агенције, одлучио да настави да обавља посланичку функцију, а да ће поднети оставку на функцију члана Управног одбора Националног акредитационог тела.

 Председник Одбора је предложио да Одбор Народној скупштини поднесе извештај о наступању случаја из члана 131. став 2. тачк а 6. Закона о избору народних посланика у коме се подношење оставке наводи као разлог за престанак мандата народном посланику, с предлогом да Народна скупштина констатује престанак мандата именованим народним посланицима.

 Одбор је, на предлог председника, једногласно усвојио и Народној скупштини поднео следећи

И З В Е Ш Т А Ј

Одбор је утврдио да је подношењем оставки народних посланика Маје Мачужић Пузић и Иване Поповић, изабраних са Изборне листе ''АЛЕКСАНДАР ВУЧИЋ - ЗАЈЕДНО МОЖЕМО СВЕ'' и Сање Марић, изабране са Изборне листе МИЛИЦА ЂУРЂЕВИЋ СТАМЕНКОВСКИ - СРПСКА СТРАНКА ЗАВЕТНИЦИ, наступио случај из члана 131. став 2. тачка 6. Закона о избору народних посланика, у коме се подношење оставке наводи као један од разлога за престанак мандата народном посланику пре него што се потврде мандати за две трећине народних посланика из наредног сазива Народне скупштине.

Мандат народног посланика престаје даном подношења оставке, у складу са чланом 132. став 5. Закона о избору народних посланика, те Одбор предлаже да Народна скупштина у смислу члана 133. истог закона, констатује да је именованим престао мандат народног посланика.

 Попуњавање упражњених посланичких места извршиће се додељивањем мандата другим кандидатима у складу са чл. 134. и135. Закона.

 За известиоца Одбора на седници Народне скупштине одређен је Миленко Јованов, председник Одбора.

**Трећа тачка дневног реда:** Разматрање захтева Данице Грујичић, министра здравља, за прибављање сагласности за обављање другог посла

Председник Одбора је упознао чланове да је Даница Грујичић упутила Одбору захтев за прибављање позитивног мишљење да уз функцију министра здравља настави да обавља послове помоћника директора Клинике за неурохирургију и послове продекана за финансије Медицинског факултета. Указао је и да је чланом 46. став 3. Закона о спречавању корупције прописана дужност јавног функционера који намерава да обавља други посао, да о томе затражи сагласност Агенције; да јавни функционер уз захтев доставља позитивно мишљење органа који га је изабрао на јавну функцију, те да је мишљење Одбора претходни услов да би Агенцијамогла да решава о потпуном и уредном захтеву.

У дискусији су учествовали: Драгана Ракић, Јанко Веселиновић, Мирослав Алексић и Радмила Васић.

Драгана Ракић је истакла да је против давања позитивног мишљења јер сматра да подносилац захтева уз функцију министара здравља не треба да обавља и наведене послове, већ да је потребно да се определи да ли ће се бавити политиком или медицином. Јанко Веселиновић је такође истакао да ће гласати против поднетог захтева, имајући у виду да ће именована истовремено са фунцијом министра обављати и друге, захтевне послове и да је по његовом мишљењу, неодговорно задржавање тих послова. Мирослав Алексић је подржао ставове претходних говорника, напоменувши да је неодговорно прихватање функције министра, уз обављање већ довољно одговорних послова. Радмила Васић је апеловала да др Грујичић ипак преузме само функцију министра здравља јер у тој области има довољно проблема које треба решавати, указавши да постоји довољан број високо образованих кадрова којима треба препустити да обављају наведене послове на факултету; да је у Србији недовољан број лекара и другог медицинског особља и да је то проблем који треба решавати, као и да ће и она гласати против одлуке за давање позитивног мишљења.

На предлог председника, Одбор је већином гласова, прихватио захтев и дао позитивно мишљење да Даница Грујичић, уз функцију министра здравља, може да обавља и послове помоћника директора Клинике за неурохирургију и послове продекана за финансије Медицинског факултета.

 **Четврта, Пета, Шеста и Седма тачка дневног реда**: Разматрaње oбавештења генералног секретара Народне скупштине о изрицању мера одржавања реда на Првој седници Другог редовног заседања Народне скупштине у 2022. години, одржаној 21. октобра 2022. године (21 број 120-2194/22 од 24. октобра 2022. године); на Другој посебној седници Народне скупштине у Тринаестом сазиву, одржаној 25. октобра 2022. године (21 број 120-2219/22 од 26. октобра 2022. године); на Другој седници Другог редовног заседања у 2022. години, одржаној 7. новембра 2022. године (21 број: 120-2468/22 од 15. новембра 2022. године) и на Другој седници Другог редовног заседања у 2022. години, одржаној 8. новембра 2022. године (21 број: 120-2470/22 од 15. новембра 2022. године)

У складу са усвојеним предлогом председника Одбора о наведеним тачкама утврђеног дневног реда Одбор је водио заједнички јединствени претрес.

Председник Одбора је обавестио чланове да је генерални секретара Народне скупштине доставио обавештења о мерама реда које су изречене народним посланцима на седници Народне скупштине.

У дискусији су учествовали: Мирослав Алексић, Јанко Веселиновић, Александар Мирковић, Драгана Ракић, Ђорђе Комленски, Радмила Васић, Угљеша Мрдић, Сандра Божић и Миленко Јованов.

Мирослав Алексић је изнео мишљење да су изречене опомене дискутабилне и неутемељене, да највећи број опомена није изречено у складу са Пословником, да је кажњен јер, како је навео, није добио право на реплику иако је било поменуто његово име, назив политичке странке којој припада и име лидера странке којој припада; да се мере односе само на посланике опозиције и да ће гласати против одлуке о казнама. Миленко Јованов је појаснио да члан 104. Пословника не значи аутоматски право на реплику, већ одлуку о томе доноси председник Народне скупштине (став 3) уколико су испуњени услови из ст. 1. и 2. тог члана.

Јанко Веселиновић је апеловао да се врати достојанство Народној скупштини тако што ће народни посланици власти и опозиције на пристојан и аргументован начин дискутовати на седницама и да је неопходно да на то утичу шефови посланичких група својим ауторитетом.

Александар Мирковић је указао да представници опозиције покушавају да оправдају физички насртај народног посланика Борислава Новаковића на народног посланика Миленка Јованова и да релативизују такво понашање; да свака акција има своју рекацију; да опозиција покушава да замени тезе и своје припаднике прикаже као жртве.

Драгана Ракић је изнела став да се Пословник злоупотребљава; да ће народни посланици из реда опозиције, као представници грађана, наставити да говоре без обзира на казне и искључене микрофоне.

Ђорђе Комленски је истакао да изрицање казни није васпитна метода у циљу поштовања одредби Пословника; да се доношење одлука предлаже на основу чињеница и да је примена Пословника једнака почев од 2008. године када је Пословник донет па до данас.

Радмила Васић је апеловала да народни посланици већине, понашање народних посланика из реда опозиције не генерализују јер, како је истакла, чланови Посланичке групе Двери - Патриотски блок не добацују, не вређају, пристојно се понашају и поштују дневни ред.

Угљеша Мрдић је запитао да ли је примерено да група народних посланика претрчава салу с намером да се физички обрачуна с председником најбројније посланичке групе; да се у сали за седнице добацује, да се упућују псовке, увреде и претње; да наведена понашања потичу од дела посланика, припадника опозиције и апеловао да се престане са таквим понашањем.

Мирослав Алексић је истакао да су од свих посланика из реда опозиције кажњени само они који припадају Демократској странци и Народној странци, да се залаже за кажњавање свих који то заслуже и да није добро да се настави са праксом санкционисања посланика из реда опозиције.

Радмила Васић је апеловала да се опозиција не свађа између себе, да свако треба да сноси одговорност, ма ко да је у питању и позвала на поштовање достојанства на седници Одбора и седници Народне скупштине.

Сандра Божић је апеловала на њене колеге и председника Народне скупштине (укључивши и себе као потпредседника Народне скупштине) да омогуће посланицима опозиције да користе што више времена за излагање јер, како је навела, много више говоре о самима себи него што би позиција, СНС или било ко други могао да каже о њима; да су посланици дужни да се пре уласка у Народну скупштину упознају са основама политичке историје и теорије, без обзира на образовање или вокацију; да је замена теза опозиције константна - на пленуму, конференцијама за штампу, као и на Одбору, а односи се на то да глуме жртве, те да је неопходно да се усвоје одлуке о казнама и спречи понашање које унижава достојанство Народне скупштине.

Миленко Јованов је закључио да ће се лично, као и преко посланичке групе, потрудити да се изврше одређене корекције и да се убудуће ради на другачији начин; да је потребно да се на озбиљан начин, изношењем аргумената, полемише о тачкама дневног реда и изразио наду да ће одлучивање о новчаним казнама бити последње одлучивање на Одбору тим поводом.

 Одбор је у складу са чланом 157. став 2. Пословника Народне скупштине, о сваком предлогу одлуке о новчаној казни, одлучивао посебно.

 На предлог председника, Одбор је већином гласова донео одлуку о новчаној казни из тачке четири утврђеног дневног реда којом се Борислав Новаковић, народни посланик на сталном раду у Народној скупштини, кажњава новчаном казном у висини од 10% основне плате у износу од 9.310,58 динара.

На предлог председника, Одбор је већином гласова донео одлуку о новчаној казни из тачке пет утврђеног дневног реда којом се Мирослав Алексић, народни посланик на сталном раду у Народној скупштини, кажњава новчаном казном у висини од 10% основне плате у износу од 9.310,58 динара.

На предлог председника, Одбор је већином гласова донео одлуку о новчаној казни из тачке шест утврђеног дневног реда којом се др Зоран Лутовац, народни посланик, кажњава новчаном казном у висини од 10% основне плате у износу од 9.310,58 динара.

На предлог председника, Одбор је већином гласова донео одлуку о новчаној казни из тачке шест утврђеног дневног реда којом се Стефан Јовановић, народни посланик на сталном раду у Народној скупштини, кажњава новчаном казном у висини од 10% основне плате у износу од 9.310,58 динара.

На предлог председника, Одбор је већином гласова донео одлуку о новчаној казни из тачке седам утврђеног дневног реда којом се Драгана Ракић, народни посланик на сталном раду у Народној скупштини, кажњава новчаном казном у висини од 40% основне плате у износу од 37.242,30 динара.

На предлог председника, Одбор је већином гласова донео одлуку о новчаној казни из тачке седам утврђеног дневног реда којом се Срђан Миливојевић, народни посланик на сталном раду у Народној скупштини, кажњава новчаном казном у висини од 10% основне плате у износу од 9.310,58 динара.

 \*\*\*

Седница је завршена у 14,30 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Светлана Дедић Миленко Јованов